"फ़ाउन्डेशन का किनारा" (Foundation's Edge, फ़ाउन्डेशन्ज़ ऍज) नाम के उपन्यास में फ़ाउन्डेशन के महापौर हारला ब्रैनो (Harla Branno) को शक़ होने लगता है कि दूसरी संस्था वास्तव में ख़त्म नहीं हुई थी। वह गोलन ट्रेवीज़ (Golan Trevize) नामक एक फ़ौजी अफ़सर को यानोव पॅलोरैट (Janov Pelorat) नाम के विद्वान और अन्य साथियों के साथ दूसरी संस्था की खोज पर रवाना करती है। पॅलोरैट से बातचीत करने पर ट्रेवीज़ को लगने लगता है कि दूसरी संस्था पृथ्वी नामक ग्रह पर है। किताब में बताया जाता है कि पृथ्वी को लोग लगभग भुला चुके हैं और बहुत से लोग समझते हैं कि ऐसा कोई ग्रह है ही नहीं। किसी भी ज्ञानकोश में पृथ्वी शामिल नहीं है और उसका ज़िक्र केवल मिथ्य-कथाओं में मिलता। ट्रेवीज़ को लगता है कि पृथ्वी को जानबूझ कर छुपाया जा रहा है।

इसी दौरान दूसरी संस्था के ग्रह पर स्टोर गॅन्डिबल (Stor Gendibal) नाम के प्रमुख शहरी को एक साधारण व्यक्ति मिलता है जिसकी बुद्धि में कुछ परिवर्तन किये जाने के हलके चिह्न हैं। यह बदलाव इतनी सफ़ाई से किया गया है कि दूसरी संस्था की क्षमता के बाहर है। गॅन्डिबल समझ जाता है कि आकाशगंगा में कोई व्यक्ति या ताक़त ऐसी है जो दूसरी संस्था के लिए भारी पड़ सकती है। वह पहले ही ट्रेवीज़ पर नज़रे गढ़ाए हुए था क्योंकि ट्रेवीज़ अक्सर दूसरी संस्था के ख़िलाफ़ बोला करता था। अब वह ट्रेवीज़ का पीछा करने का फैसला करता है क्योंकि उसे लगता है कि दूसरी संस्था को खोजते-खोजते ट्रेवीज़ ज़रूर इस नयी छुपी हुई ताक़त को भी ढूंढ निकालेगा।

अपनी खोज में ट्रेवीज़ और पॅलोरैट एक गाया (Gaia) नाम के ग्रह ढूंढ लेते हैं जिसपर तीव्रबुद्धि लोग बसते हैं। यहाँ सब प्राणी और वस्तुएँ एक दुसरे से चेतना और बुद्धि जोड़े हुए हैं। उनका पीछा करते हुए ब्रैनो और गॅन्डिबल भी अलग-अलग वहाँ पहुँच जाते हैं। गाया पर ट्रेवीज़ को मानव के भविष्य के लिए तीन रस्तों में से एक को चुनने पर मजबूर किया जाता है: पहली संस्था की विजय और उसकी व्यवस्था पर आधारित साम्राज्य, दूसरी संस्था की विजय और उसपर आधारित बुद्धि-नियंत्रण के द्वारा चलाया जाने वाला साम्राज्य, या फिर पूरी आकाशगंगा की बुद्धियों को गाया से जोड़कर एक विशाल आकाशगंगीय चेतना का जन्म। ट्रेवीज़ तीसरा रस्ता (सारी आकाशगंगा का गाया में जुड़ जाना) चुनता है।

उसके चुनाव के बाद, गाया की विशाल चेतना ब्रैनो की बुद्धि में परिवर्तन कर देती है जिस से ब्रैनो समझने लगती है कि पहली संस्था विजयी है। गॅन्डिबल में भी परिवर्तन किया जाता है कि दूसरी संस्था विजयी है और वह अपने ग्रह लौट जाता है। ट्रेवीज़ को स्वयं भी ठीक से पता नहीं होता की उसने गाया को क्यों चुना।

फ़ाउन्डेशन और साम्राज्य
उपन्यासों का कथानक
फ़ाउन्डेशन का किनारा
दूसरी संस्था